– Йырламағас, күңелемә һәр саҡ нимәлер етмәй ине. Моңға тулышып йөрөгәнмен инде ул саҡта. Пластинканан йырҙы бер генә тыңлау менән отоп алам да, Ағиҙел буйына йүгерәм. Йылға ағышына ҡарап, йырлай-йырлай күңелемде бушатам. Ярҙа үҫкән ағастар, гөл-сәскәләр минең тәүге та­ма­ша­­сыларым, тыңлаусыларым булды. Ә сәхнәгә сығып йырлар өсөн ҡыйыулығым да етмәй, әсәйемдән дә рөхсәт юҡ. Нурия Ирсаеваның йырлауына ла, уйнаған ролдәренә лә ғашиҡ инем. Мәктәпте тамамлар алдынан театр тураһында хыяллана башланым. Сәхнә өсөн матур ҡиәфәт кәрәклеген аңлай инем, үҙемде лайыҡ түгел тип таптым. Һәм Стәрлетамаҡ мәҙәниәт техни­кумының режиссерҙар бүлегенә уҡырға индем, – тип иҫләй ул йылдарҙы Хәлиҙә Шәкир ҡыҙы.